Yaltadaki «Hizb ut-Tahrir davasınıñ» mabüsleri Rusiye Anayasasına rey bermedi – Ukraina konsulı
04 iyül 2020, 22:15
Yaltadaki «Hizb ut-Tahrir davasınıñ» mabüsleri Rusiye Anayasası tüzetüvlerine rey bermekten vazgeçti. Bu aqta «Qırım birdemligi» Ukrainanıñ Rostov-na-Donu baş konsulı Taras Malışevskiyniñ malümatına esaslanıp bildirdi.
«Rostov-na-Donudaki SİZO-1-de ve Taganrogdaki SİZO-2-de bütün balalar memuriyetke ve saylav komissiyasına Ukraina vatandaşları olğanını ve Rusiyede iyülniñ 1-nde olğanlarnen iç bir alâqası olmağanını bildirdi. Qırımlı musulmanlarnıñ printsipial ve metanet olğanını körgen «irade bildirüvniñ» teşkilâtçıları vatandaşlarımızğa basqı yapmadı ve iqna etmedi», – dedi Malışevskiy.
Berilgen malümatqa köre, Yaltadaki «Hizb ut-Tahrir davasınıñ» altı mabüsini etapqa azırlaylar.
«Hizb ut-Tahrir» gruppası qayda ketecegini bilmeymiz, olar bir-birine menim üzerimden tileklerini bildirdi, aralarında bağ yoq. Belki, bir etapqa tüşerler, soñ ayırırlar, belki de, yoq. Bu etap ne qadar olacaq – bir ay ya da beş afta bilmeymiz, etap vaqtında olarnen bağlı malümatımız sıñırlı olacaq. Pek fenalaşqan sağlıqlarınen etapqa keteler», – dep ayttı Malışevskiy «Ğromadske radio» yayınında.
Böylece, Rostov-na-Donu Cenübiy okrugınıñ arbiy mahkemesiniñ 2019 senesi qabul etken qararı deñişmedi. Mahkeme qararına köre, Muslim Aliyev 19 yılğa, İnver Bekirov 18 yılğa, Emir-Usein Kuku 12 yılğa, Vadim Siruk 12 yılğa, Arsen Cepparov 7 yılğa ve Refat Alimov 8 yılğa üküm etildi. Olar sert rejimli koloniyada qalacaqlar.